Kristiansand Dyrepark

Kristiansand Dyrepark, ofte bare kalt Dyreparken, er en kombinert dyre- og fornøyelsespark utenfor Kristiansand i Agder, ved grensen til Lillesand. Parkselskapet ble etablert i 1964 og parken åpnet offisielt i 1966. Parken har ca. 650 dyr fordelt på 127 forskjellige dyrearter. I 2021 hadde parken totalt over 1,1 millioner besøkende. Historie Etablering Willy Tjomsaas tok initiativet til å danne parken, og i 1965 ble Edvard Moseid ansatt og startet utbyggingen. På 1970-tallet ble parken kjent som verdens største eksportør av kameler. Sjimpansen Julius De første sjimpansene ble født uten at dyreparken kunngjorde hendelsene offentlig. Julius, som ble den mest kjente av Dyreparkens dyr, ble født den 26. desember 1979. Julius vokste opp hjemme hos Edvard Moseid, og ble TV-kjendis første gang i 1981. Julius ble gjennom dette parkens store attraksjon. Kaptein Sabeltann I 1983 ble parken utvidet. Den ble fra da av omtalt som dyre- og fritidspark. Artisten og forfatteren Terje Formoe arbeidet som markeds- og underholdningssjef i Dyreparken fra 1984 til 1994. Hans musikalske barne- og familieforestilling Kaptein Sabeltann dukket opp første gang i 1989. Teaterforestillinger med denne sjørøverfiguren har blitt vist i et eget amfiteater (Kjuttaviga) hver sommer siden, og utviklet seg til parkens største attraksjon. I sommersesongen blir det vist teaterforestillinger på denne scenen. I forestillingene inngår gjerne både Sabeltanns skute «Den sorte dame», og hans rivals skute «Grevinnen». I perioden 2014–2016 spilte Monster Media inn TV 2-programmet Sommer i Dyreparken fra scenen i Kjuttaviga. I 1995 åpnet Dyreparken en nybygd sjørøverlandsby kalt «Kaptein Sabeltanns verden», bygd i en stil som etterlikner de karibiske piratmiljøene fra fortellingene om Kaptein Sabeltann. Byen består av et torg med borgmur og små kulissehus der det er salgsboder for musikk, filmer og andre spin-offprodukter fra Sabeltann-serien. Det er også et «spøkelseshus», små utstillinger og et «sjørøverteater» med forestillingen «Syng med Kaptein Sabeltanns sjørøvere». Kardemomme by En modell i full størrelse av forfatteren Thorbjørn Egners fantasiby Kardemomme by ble åpnet som et temaområde i parken den 8. juni 1991. Byen var laget nøyaktig etter tegningene i boken. Thorbjørn Egner fikk se byen under bygging, men levde ikke lenge nok til å se den fullført. I høysesongen er det skuespillere som utgjør beboerne i byen, og man kan møte de forskjellige figurene fra boken. Byen har også en fungerende trikk identisk med den i boken og et postkontor. Senere utvidelser Den 25. mai 2007 fikk parken og Norge løver for første gang. To hunner og to hanner ankom fra en dyrepark i Danmark. Dyreparken åpnet 25. juni 2010 Badelandet og i 2015 ble parken kåret til Årets grønne park. Seksjoner Dyreparken består i hovedsak av to hoveddeler som er integrert, en dyrepark og en underholdningspark. Parken er delt i flere seksjoner: Underholdning Badelandet – område som åpnet i 2010 og består av 12 sklier og 12 attraksjoner/bassenger, etterfulgte Dyreparkens første badeanlegg Sommerøya, som åpnet i 1987 og besto av noen få sklier, et barnebasseng og et bølgebasseng Kardemomme by – temapark som åpnet i 1991, med bygninger og figurer fra Thorbjørn Egners fortelling Folk og røvere i Kardemomme by Kaptein Sabeltanns verden – karibisk landsby som åpnet i 1995, med borg og heksehus Båtbasaren – tivoliområde Kjuttaviga – amfiscene som åpnet i 1983, hvor det vises Kaptein Sabeltann-forestillinger Sørlandsbrygga – restaurantområde som åpnet i 2012 Abra havn – overnattingsted i sjørøverstil som åpnet mai 2012 Herli Land Forestilling – ble fremfør i perioden 2005–2008 samt i 2015 Hakkebakkeskogen – område som åpnet i 2015, der skuespillere viser frem kjente scener fra Egners fortelling Klatremus og de andre dyrene i Hakkebakkeskogen Hakkebakkeskogen Filmstudio – område som i sesongene 2017–2019 viste kulisser fra filminnspillingen av filmen Dyrene i Hakkebakkeskogen Spøkelseshuset – en attraksjon som åpnet i 2018 og har marerittene til Kaptein Sabeltann som tema Dyreparkavdelinger Nordisk villmark – område med nordiske dyr som ulv, jerv, gaupe og elg Tropisk avdeling – amfibiehus med blant 0 slanger og krokodiller; område med sjimpansen Julius og mange andre aper i trærne på utsiden Afrika – afrikansk savanne, med sjiraffer, sebra, løver, geparder og andre afrikanske dyr Asia – sibirske tigere samt orangutanger og gibbonaper Heia – område med blant annet steinbukker og dåhjorter KuToppen – bondegård åpnet i 2009, med vanlige norske gårdsdyr, basert på Barne-TV-serien og senere spillefilmen KuToppen. Direktører 1965–2000: Edvard Moseid Referanser Eksterne lenker (da) Offisielt nettsted (en) Kristiansand Dyrepark – kategori av bilder, video eller lyd på Commons